 Na WINNIE ATIENO WAZIRI wa Uchukuzi, Bw Kipchumba Murkomen ametaja sakata ya mafuta ya thamani Sh17 bilioni ambayo Bi Anne Njeri Njoroge anadai umiliki wake kuwa hekaya za abunuwasi. Bw Murkomen alisema hakuna agizo la mahakama ambalo linazuia bandari ya Mombasa kupakua mafuta hayo ya dizeli. Akihojiwa na kituo kimoja cha redio Mombasa, waziri huyo alisema mafuta hayo yalipakuliwa kitambo sana na kuyasafirisha nchi nyingine ambayo hakutaja. “Tunajua yule mama amerudi mahakamani kujaribu kupigania mafuta akidai ni yake. Hata kama hujaenda shule kusomea uwakili kuna mambo mengi unajionea kwa macho. Hata tabia ya mtu vile anajibeba inaelezea mengi,” alisema Bw Murkomen. Alisema ni maajabu kuwa Bi Njeri anamiliki mafuta hayo au hata kuingia katika makubaliano na serikali kuagiza mafuta hayo. “Mtu binafsi hawezi kuandikisha mkataba na serikali nyingine na isijulikane. Harakati kama hiyo huwa wazi. Hii ilikuwa biashara ya mkataba wa makubaliano kati ya serikali moja na nyingine,” alifafanua waziri huyo. Bw Murkomen alisema bandari ya Mombasa ilipakua mafuta hayo na kusafirisha nchi zengine ambayo ilikuwa inatakiwa. “Wakati mama huyu anajitokeza akisema mafuta ni yake, tunajiuliza mafuta gani tena? Sababu mwenye stakabadhi alikuja nazo na mwenye aliletewa mzigo na meli alikuja na wale ambao walikuwa wanayasafirisha hadi nchi nyingine walikuja na tukapakua mzigo,” alisema. Hata hivyo, alisema shehena ambayo ilikuwa ibakie nchini ilisalia. Bi Njeri, alijitokeza mahakamani akisema shehena hiyo ambayo tayari ilipakuliwa na serikali ni yake. Hata hivyo, huenda mfanyabiashara huyo anapiga vita asivyoweza baada ya serikali kusema kuwa ilishapakua mzigo huo, ikaukabidhi kwa mwagizaji bidhaa ambaye naye aliisafirisha hadi nchi nyingine. “Pengine kuna meli nyingine yenye shehena yake iliyopotea baharini. Hilo hatuwezi kupinga. Lakini kwa ile shehena iliyopakuliwa katika bandari ya Mombsa, tulishapakua mzigo sababu stakabadhi zote tulizoonyeshwa zilikuwa halali,” aliongeza. Alisisitiza kuwa meli hiyo haikuagizwa na mtu mmoja sababu maafikiano yalikuwa kati ya serikali moja na nyingine. Bi Njeri alijitokeza Jumanne baada ya kudaiwa kutekwa nyara kwa siku nne akiandamana na mawakili wake Cliff Ombeta na David Chumo, na kuelezea masaibu aliyoyapata mikononi mwa watu wanne aliodai walikuwa polisi. “Niliwaambia kuwa mafuta hayo ni yangu na niliyaagiza ili niyauze. Niliwaambia nilikuwa na stakabadhi zote kuyahusu. Wakaniambia ni sawa,” alisema. Bi Njeri anahoji kuwa alitolewa huko alikotekwa na kuingizwa katika gari na kuachwa katika eneo la Embakasi, Nairobi. Mawakili wake walileza kuwa mwanamake huyo alitishiwa maisha kuhusu mafuta hayo wakitaka aondoe kesi aliyokuwa amewasilisha katika mahakama kuu jijini Mombasa. Mawakili hao walieleza kuwa kesi hiyo haingeondolewa mahakamani. Bi Njeri alieleza kuwa hajaingia kwenye makubaliano yoyote na kampuni ya Galana Energies, ya kusema kuwa mafuta ni ya kampuni hiyo.Washtakiwa wote wamepewa siku nyingine ambayo wote watajitetea mbele ya mahakama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  